ปัจจัยความเสี่ยง

1. ความเสี่ยงจากสัญญาเช่าระยะสั้น

จากการที่สัญญาเช่าโรงงาน/คลังสินค้าของบริษัทส่วนใหญ่มีอายุ 3 ปี
(โดยมีทางเลือกในการต่อสัญญา)
จึงอาจทำให้นักลงทุนกังวลว่าบริษัทจะได้รับผลกระทบหากลูกค้าไม่ต่อสัญญาเช่า

อย่างไรก็ดี โดยทั่วไปเมื่อลูกค้าเริ่มทำการผลิตแล้วมักจะไม่ย้ายออกจากโรงงานของบริษัท
นอกจากจะมีเหตุผลที่สมควรอื่น
ซึ่งโดยปกติการต่อสัญญาเช่ามีเกินกว่าร้อยละ 80 ของสัญญาเช่าที่ครบกำหนด

การที่บริษัทมีโรงงาน/คลังสินค้าให้เช่าในหลายทำเลที่ตั้ง
อีกทั้งผู้เช่าก็เป็นผู้ประกอบการในธุรกิจที่หลากหลาย และมาจากหลายประเทศ
จึงเป็นการกระจายความเสี่ยงของการยกเลิกสัญญาของผู้เช่า นอกจากนั้น
โรงงาน/คลังสินค้าของบริษัทยังถูกออกแบบมาเป็นแบบมาตรฐาน
และอยู่ในพื้นที่ที่ได้รับความนิยมจากผู้เช่า ดังนั้น หากมีการยกเลิกสัญญาของผู้เช่า
บริษัทจะสามารถหาผู้เช่าใหม่ได้ไม่ยาก

2. ความเสี่ยงจากการที่โรงงาน/คลังสินค้าบางส่วนตั้งอยู่ในเขตที่มีความเสี่ยงต่อการเกิดอุทกภัย

ในช่วงไตรมาสที่ 4 ของปี 2554
บริษัทได้รับผลกระทบจากการเกิดอุทกภัยในพื้นที่จังหวัดพระนครศรีอยุธยา และปทุมธานี
โดยโรงงาน/คลังสินค้าในพื้นที่ดังกล่าวได้รับความเสียหาย ส่งผลให้ผู้เช่าต้องหยุดการดำเนินธุรกิจ
และไม่สามารถชำระค่าเช่าให้แก่บริษัท รวมทั้ง
ผู้เช่าได้มีการยกเลิกสัญญาเช่าเป็นจำนวนมาก
ในขณะเดียวกันผู้ประกอบการรายใหม่ยังคงชะลอการตัดสินใจเช่าโรงงานในพื้นที่ดังกล่าวจนถึงปัจจุบัน
ทั้งนี้
เหตุอุทกภัยอาจทำให้นักลงทุนมีความกังวลว่าบริษัทมีความเสี่ยงที่จะเผชิญกับเหตุอุทกภัยได้อีกในอนาคตและมีความเสี่ยงที่จะไม่มีผู้เช่าโรงงานที่ตั้งอยู่ในพื้นที่บริเวณนี้
อันจะส่งผลให้บริษัทมีโรงงานว่างเป็นระยะเวลาหนึ่ง

บริษัทได้มีการทำประกันภัยคุ้มครองความเสียหายที่เกิดกับทรัพย์สิน
รวมทั้งการประกันรายได้จากกรณีธุรกิจหยุดชะงัก (Business Interruption)
เพื่อลดผลกระทบหากเกิดเหตุการณ์ดังกล่าวขึ้นอีก
ซึ่งแม้บริษัทจะต้องชำระค่าเบี้ยประกันภัยในอัตราที่สูงขึ้นจากเดิม
แต่บริษัทสามารถเรียกเก็บค่าเบี้ยประกันภัยจากผู้เช่าที่เช่าโรงงาน/คลังสินค้าของบริษัทได้
พร้อมกันนี้บริษัทได้หยุดการพัฒนาโรงงานในพื้นที่จังหวัดพระนครศรีอยุธยาและปทุมธานี
เพื่อลดการเพิ่มขึ้นของพื้นที่ว่าง นอกจากนั้นผู้พัฒนานิคมอุตสาหกรรมรวมทั้งเขตอุตสาหกรรมของบริษัท
ในพื้นที่จังหวัดพระนครศรีอยุธยา และปทุมธานีมีการสร้างแนวป้องกันน้ำคอนกรีต
ซึ่งสร้างเสร็จแล้วในปลายปีที่ผ่านมา ซึ่งแนวป้องกันน้ำดังกล่าว
จะสามารถปกป้องทรัพย์สินที่อยู่ในพื้นที่ดังกล่าวได้

จากการที่บริษัทมีโรงงาน/คลังสินค้าตั้งอยู่ในหลายทำเลที่ตั้ง
โดยส่วนใหญ่อยู่ทางภาคตะวันออก ทำให้บริษัทสามารถรองรับ
ความต้องการของลูกค้าทั้งที่เป็นลูกค้าใหม่
และลูกค้าที่ต้องการย้ายการผลิตจากพื้นที่ที่ได้รับผลกระทบจากอุทกภัย ไปยังพื้นที่ที่ปลอดภัย
ความเสียหายอย่างกว้างขวางจากเหตุการณ์น้ำท่วม
ทำให้รัฐบาลให้ความสำคัญกับการบริหารจัดการน้ำอย่างจริงจัง บริษัทเชื่อมั่นว่าปัจจัยต่าง ๆ
ที่กล่าวมาแล้วจะช่วยสร้างความเชื่อมั่นให้แก่ผู้ประกอบการในการกลับมาให้ความสนใจเช่าโรงงาน/คลังสินค้าในพื้นที่ดังกล่าวอีกครั้งในระยะเวลาอันใกล้
รวมทั้งศักยภาพของพื้นที่ดังกล่าวในการเป็นศูนย์กลางของการผลิตในอุตสาหกรรมอิเล็กทรอนิคส์
และอุตสาหกรรมอาหาร ซึ่งเป็นอุตสาหกรรมที่ต้องใช้น้ำเป็นจำนวนมาก นอกจากนั้น
พื้นที่ดังกล่าวยังเป็นพื้นที่เหมาะสมสำหรับการกระจายสินค้าไปยังภาคเหนือ
และภาคตะวันออกเฉียงเหนือของประเทศอีกด้วย

3. ความเสี่ยงจากการกระจุกตัวของผู้เช่า

ณ 31 ธันวาคม 2555 ลูกค้าที่เช่าโรงงานของบริษัทร้อยละ 55 เป็นผู้ประกอบการจากประเทศญี่ปุ่น
และร้อยละ 40 เป็นผู้ผลิตชิ้นส่วนในอุตสาหกรรมอิเล็กทรอนิคส์และเครื่องใช้ไฟฟ้า ดังนั้น
หากมีการลดลงของการลงทุนในอุตสาหกรรมดังกล่าว และมีการลดลงของการลงทุน
จากประเทศญี่ปุ่น อาจส่งผลกระทบต่อรายได้ของบริษัท

อย่างไรก็ตาม บริษัทเชื่อว่าผลกระทบดังกล่าวจะมีไม่มากนัก
เนื่องจากลูกค้าของบริษัทในกลุ่มอุตสาหกรรมอิเล็กทรอนิคส์/เครื่องใช้ไฟฟ้า
เป็นผู้ประกอบการในอุตสาหกรรมอิเล็กทรอนิคส์ที่หลากหลายซึ่งรวมถึงเครื่องใช้ไฟฟ้า
ซึ่งส่วนใหญ่เป็นอุตสาหกรรมที่ไม่มี
ความเกี่ยวข้องกัน ตัวอย่างเช่น อุตสาหกรรมรับจ้างผลิตชิ้นส่วนอิเล็กทรอนิคส์ทั่วไป (Electronic
Manufacturing Services) อุตสาหกรรมผลิตชิ้นส่วนอิเล็กทรอนิคส์ในเครื่องใช้ไฟฟ้า
อุตสาหกรรมผลิต Hard Disk Drive อุตสาหกรรมเครื่องใช้ไฟฟ้าต่าง ๆ เป็นต้น ทั้งนี้ ปัจจุบัน
มีการขยายตัวของลูกค้าในกลุ่มอุตสาหกรรมยานยนต์เพิ่มขึ้น
ทำให้มีการกระจายความเสี่ยงจากการกระจุกตัวของผู้เช่ามากขึ้น

สำหรับการลงทุนจากประเทศญี่ปุ่นนั้น
ผู้ประกอบการจากประเทศญี่ปุ่นเป็นผู้ลงทุนอันดับหนื่งในประเทศไทย จึงเป็นเหตุให้บริษัท
ซึ่งมีส่วนแบ่งการตลาดของโรงงานสำเร็จรูปให้เช่าสูงที่สุดในประเทศมีลูกค้าเช่าโรงงานจากประเทศญี่ปุ่นมากเป็นไปตามสัดส่วน
บริษัท
มีความเห็นว่าในภูมิภาคเอเชีย ประเทศไทยยังคงเป็นประเทศในลำดับต้น ๆ
ที่นักลงทุนมีความสนใจเข้ามาลงทุนจากความได้เปรียบในด้านต้นทุนการผลิตความเสี่ยงจากการกระจุกตัวของผู้เช่าที่มาจากประเทศญี่ปุ่นจึงเป็นความเสี่ยงที่รับได้

นอกจากนั้น
จากการที่โรงงานของบริษัทมีรูปแบบมาตรฐานจึงสามารถรองรับความต้องการของผู้ประกอบการจากทุก
ๆ อุตสาหกรรม

4. ความเสี่ยงจากการไม่มีผู้เช่าโรงงาน/คลังสินค้าที่อยู่ในแผนการก่อสร้างในปัจจุบัน

ณ สิ้นเดือนธันวาคม 2555 บริษัทมีโรงงาน 62 โรง และคลังสินค้า 94 หลัง
ที่อยู่ในแผนการก่อสร้าง
โดยบริษัทอาจมีความเสี่ยงจากการไม่มีผู้เช่าโรงงาน/คลังสินค้าที่จะสร้างแล้วเสร็จตามแผนการก่อสร้างในปัจจุบัน
อันจะส่งผลให้บริษัทมีภาระต้นทุนการก่อสร้างในช่วงเวลาดังกล่าว

อย่างไรก็ตาม บริษัทเชื่อว่าจะสามารถควบคุมความเสี่ยงดังกล่าวได้
เนื่องจากบริษัทมิได้มีนโยบายในการสร้างโรงงาน/คลังสินค้า
เพื่อปล่อยทิ้งไว้ให้ว่างจำนวนมาก กล่าวอีกนัยหนึ่งก็คือ
บริษัทจะสร้างโรงงาน/คลังสินค้าเตรียมไว้พร้อมให้เช่าในแต่ละทำเลโดยเฉลี่ยประมาณ
3 - 4 โรง
และจะชะลอการก่อสร้างหากมีโรงงาน/คลังสินค้าที่สร้างเสร็จพร้อมให้เช่ามากกว่าจำนวนที่ต้องการ
ทั้งนี้ การที่บริษัทมีทีมงานก่อสร้าง
ของตนเอง ทำให้การบริหารการก่อสร้างทำได้อย่างมีประสิทธิภาพ
และมีความยืดหยุ่นในการเร่ง/ชะลอ/หยุดการก่อสร้าง หรือโยกย้ายคนงาน
ไปก่อสร้างในทำเลที่มีความต้องการเช่าโรงงาน/คลังสินค้าได้โดยง่าย

5. ความเสี่ยงจาก Dilution Effect จากการใช้สิทธิของใบสำคัญแสดงสิทธิ TICON-W3

ในเดือนกุมภาพันธ์ 2552 บริษัทได้มีการออกใบสำคัญแสดงสิทธิ TICON-W3 จำนวน 219,353,636
หน่วย ให้แก่ผู้ถือหุ้นเดิม
ของบริษัท ปัจจุบัน TICON-W3 มีอัตราแปลงสภาพ 1 ใบสำคัญแสดงสิทธิต่อ 1.06129 หุ้นสามัญ
และราคาแปลงสภาพหุ้นละ 18.845 บาท
ซึ่ง ณ วันที่ 31 ธันวาคม 2555 ยังคงเหลือใบสำคัญแสดงสิทธิที่ยังไม่ได้ใช้สิทธิจำนวนทั้งสิ้น
219,349,803 หน่วย

ในการนี้หากผู้ถือใบสำคัญแสดงสิทธิทำการใช้สิทธิซื้อหุ้นสามัญของบริษัทเต็มจำนวน
ผู้ถือหุ้นสามัญของบริษัทอาจได้รับผลกระทบจาก Dilution Effect
ทั้งในเรื่องของราคาหุ้นในตลาดที่อาจปรับตัวลดลง และสัดส่วนการถือหุ้นที่ลดลง ดังต่อไปนี้

ก่อนการใช้สิทธิของใบสำคัญแสดงสิทธิเต็มจำนวน (31 ธันวาคม 2555)

จำนวนหุ้นสามัญที่เรียกชำระแล้ว 884,786,274 หุ้น

สัดส่วนการถือหุ้นของผู้ถือหุ้นก่อนการใช้สิทธิตามใบสำคัญแสดงสิทธิ 100 %

หลังการใช้สิทธิของใบสำคัญแสดงสิทธิเต็มจำนวน (TICON-W3)

จำนวนหุ้นสามัญที่เรียกชำระแล้ว 1,117,580,026 หุ้น

สัดส่วนการถือหุ้นของผู้ถือหุ้นภายหลังการใช้สิทธิตามใบสำคัญแสดงสิทธิ 79.17 %

สัดส่วนการถือหุ้นของผู้ถือหุ้นที่ลดลง 20.83 %

6. ความเสี่ยงจาก Dilution Effect จากการใช้สิทธิของใบสำคัญแสดงสิทธิ TICON-W6

ในเดือนตุลาคม 2555 บริษัทได้มีการออกใบสำคัญแสดงสิทธิ TICON-W6 จำนวน 32,883,000
หน่วย ให้แก่กรรมการและพนักงาน
ที่ได้รับคัดเลือกของบริษัท (ออกเพื่อทดแทน TICON-W5 ที่ทำการยกเลิก) ปัจจุบัน TICON-W6
มีอัตราแปลงสภาพ 1 ใบสำคัญแสดงสิทธิต่อ 1.02976 หุ้นสามัญ และราคาแปลงสภาพหุ้นละ 7.769
บาท ซึ่ง ณ วันที่ 31 ธันวาคม 2555 ยังคงเหลือใบสำคัญแสดงสิทธิที่ยังไม่ได้ใช้สิทธิจำนวนทั้งสิ้น
25,778,000 หน่วย

ในการนี้หากผู้ถือใบสำคัญแสดงสิทธิได้ทำการใช้สิทธิซื้อหุ้นสามัญของบริษัทเต็มจำนวน
ผู้ถือหุ้นสามัญของบริษัทอาจได้รับผลกระทบจาก Dilution Effect
ทั้งในเรื่องของราคาหุ้นในตลาดที่อาจปรับตัวลดลง และสัดส่วนการถือหุ้นที่ลดลง ดังต่อไปนี้

ก่อนการใช้สิทธิของใบสำคัญแสดงสิทธิเต็มจำนวน (31 ธันวาคม 2555)

จำนวนหุ้นสามัญที่เรียกชำระแล้ว 884,786,274 หุ้น

สัดส่วนการถือหุ้นของผู้ถือหุ้นก่อนการใช้สิทธิตามใบสำคัญแสดงสิทธิ 100 %

หลังการใช้สิทธิของใบสำคัญแสดงสิทธิเต็มจำนวน (TICON-W6)

จำนวนหุ้นสามัญที่เรียกชำระแล้ว 911,331,427 หุ้น

สัดส่วนการถือหุ้นของผู้ถือหุ้นภายหลังการใช้สิทธิตามใบสำคัญแสดงสิทธิ 97.09 %

สัดส่วนการถือหุ้นของผู้ถือหุ้นที่ลดลง 2.91 %

7. ความเสี่ยงจากการปรับราคาการใช้สิทธิและอัตราการใช้สิทธิของใบสำคัญแสดงสิทธิ TICON-W3
และ TICON-W6

การปรับราคาการใช้สิทธิและอัตราการใช้สิทธิของใบสำคัญแสดงสิทธิ TICON-W3 และ TICON-W6
ตามเงื่อนไขการปรับสิทธิที่ระบุในหนังสือชี้ชวนเสนอขายหลักทรัพย์ของบริษัท
ในกรณีที่บริษัทมีการเสนอขายหลักทรัพย์ออกใหม่ที่ให้สิทธิในการซื้อหรือแปลงสภาพเพื่อซื้อ
หุ้นสามัญต่อผู้ถือหุ้นเดิมและ/หรือต่อประชาชนทั่วไปในอนาคต
วิธีการปรับสิทธิดังกล่าวอาจไม่สามารถชดเชยสิทธิประโยชน์ของผู้ถือใบสำคัญแสดงสิทธิได้อย่างครบถ้วน
เนื่องจากสูตรการคำนวณการปรับสิทธิคำนึงถึงเพียงราคาหลักทรัพย์แปลงสภาพที่ออกใหม่ ณ
วันปรับสิทธิเท่านั้น
มิได้คำนึงถึงมูลค่าตามเวลาของหลักทรัพย์แปลงสภาพแต่อย่างใด